Kaapstad oorskry daaglikse waterverbruikteiken(Foto: Arno Smit/Unsplash) Die Stad Kaapstad sê hy het vir die eerste keer sedert die huidige waterbeperkings ingestel is, sy waterbesparingsteiken oorskry. Die vlakke van damme wat Kaapstad van water voorsien, staan tans op 79,7%, ŉ daling van 1% sedert die vorige week. Die stad se gesamentlike waterverbruik verlede week was 657 miljoen liter per dag. “Ons doen ŉ beroep op inwoners om waterverbruik oor die volgende paar weke fyn dop te hou en gepas te reageer as die opwaartse neiging in waterverbruik voortduur,” het Xanthea Limberg, burgemeesterskomiteelid vir water en afval, gesê. “Damvlakke het gedaal tot net onder die 80%-merk en die afname gaan waarskynlik oor die somermaande versnel. Hierdie jaar was tot dusver nóg ŉ droër as gewone jaar en as ons aanneem dat dié neiging gaan voortduur, is dit belangrik dat inwoners bewus bly van hul waterverbruik.”